Η **Αγία Μαρκέλλα** είναι Αγία της Ορθόδοξης Εκκλησίας, της οποίας η μνήμη εορτάζεται την 22 Ιουλίου.

Βίος
----

Πληροφορίες για τον βίο της και το μαρτύριο της ήταν άγνωστες όπως δηλώνεται στον συναξάρι του 1810, καθώς και του 1868 τα οποία παρέθεταν μόνο κάποιες πληροφορίες για την εθιμοτυπική λατρεία της στην Χίο. Πράγμα που αναφέρεται και από τον Λέοντα Αλλάτιο το 1648, πάλι χωρίς κάποια γενικά στοιχεία της ταυτότητας της. Την δεκαετία του 1860 εμφανίζεται πρώτη φορά η χρονολογία γέννησης της περί το 1500 μ.Χ.. Η χρονολογία αυτή δεν συμβαδίζει καλά με την αφήγηση του Λέων Αλλάτιου που φαίνεται να μην είχε παραπάνω πληροφορίες γι' αυτήν (ο ίδιος γεννήθηκε το 1586 και οι μνήμες του βίου της θα ήταν ακόμη νωπές) και μάλλον τα γεγονότα του βίου της θα πηγαίνουν πιο πίσω στο χρόνο.

Με βάση την παράδοση που ξεκίνησε τον 19ο αιώνα λέγεται ότι γεννήθηκε και έζησε στη Βολισσό της Χίου κατά τη διάρκεια της ηγεμονίας της από τους Γενουάτες τον 14ο αιώνα. Ανατράφηκε ως Χριστιανή από τη μητέρα της, παρόλο που ο πατέρας της ήταν ειδωλολάτρης. Σε νεαρή ηλικία, η μητέρα της πέθανε και η Μαρκέλλα συνέχισε να μελετά την Καινή Διαθήκη και να προσεύχεται στον Θεό.

Σύμφωνα με την παράδοση, στα 18α γενέθλιά της ο πατέρας της προσπάθησε να την αναγκάσει με σκληρό τρόπο και με απειλές να γίνει ειδωλολάτρισσα. Φοβισμένη, διέφυγε στα κοντινά βουνά και κρύφθηκε σε έναν θάμνο. Ο πατέρας της την βρήκε με τη βοήθεια ενός βοσκού και έβαλε φωτιά στον θάμνο για να την αναγκάσει να παρουσιαστεί. Σύμφωνα με μια άλλη εκδοχή, το πρόβλημα ήταν ότι ο πατέρας της Μαρκέλλας είχε κατακλυστεί από αιμομικτικό πάθος και εκείνη τράπηκε σε φυγή τρομοκρατημένη, όταν εκείνος εκδήλωσε τις προθέσεις του. 

Η Μαρκέλλα έτρεξε στη θάλασσα για να σωθεί, αλλά ο πατέρας της τη στόχευσε με το τόξο του και με ένα βέλος την πλήγωσε. Το αίμα της έβαψε τους βράχους. Όταν τραυματίστηκε, προσευχήθηκε στον Ιησού Χριστό να την κρύψει. Ένας βράχος άνοιξε και έκρυψε το σώμα της μέσα, αλλά όχι το κεφάλι της. Ο πατέρας της την αποκεφάλισε και έριξε το κεφάλι στη θάλασσα, το οποίο βγήκε στην παραλία της Κώμης. 

Ο τόπος μαρτυρίου της αγίας
Για πολλά χρόνια, οι ντόπιοι δεν μπορούσαν να εντοπίσουν το κεφάλι, μέχρι που μια μέρα ένα ιταλικό (πιθανώς γενουατικό) πολεμικό πλοίο βρισκόταν στην περιοχή. Το βράδυ, οι Ιταλοί ναυτικοί είδαν ένα λαμπρό φως να έρχεται από μακριά και όταν πλησίασαν είδαν ένα κεφάλι, που επέπλεε στο νερό, φωτισμένο από όρθια αιωρούμενα κεριά. Αμέσως κατάλαβαν ότι αυτό ήταν ένα ιερό θαύμα του οποίου ήταν μάρτυρες και πήραν το κεφάλι της Αγίας πίσω στην πατρίδα τους.

Όπως πιστεύουν οι ντόπιοι, το αίμα της Αγίας έβαψε τους βράχους και μέχρι σήμερα, κατά τη διάρκεια των εορτασμών στις 22 Ιουλίου, σε συγκεκριμένη ώρα, το αίμα της γίνεται ορατό στους βράχους που αναβλύζουν αγίασμα για όλους τους πιστούς που το μαρτυρούν ως θαύμα.

Η εικόνα της θεωρείται θαυματουργή. Η μνήμη της εορτάζεται στις 22 Ιουλίου, οπότε γίνεται μεγάλο πανηγύρι στο Ιερό Προσκύνημα Αγίας Μαρκέλλας Χίου.

Απολυτίκιο και προσευχή
-----------------------

Στην Αγία Μαρκέλλα είναι αφιερωμένη ειδική προσευχή και απολυτίκιο:

> Της αγνείας το ρόδον και της Χίου το βλάστημα, την Αγίαν Μαρκέλλαν, εν ωδαίς ευφημήσωμεν τμηθείσαν, γαρ χειρί τη πατρική, ως φύλαξ εντολών των του Χριστού, ρώσιν νέμει και κινδύνων απαλλαγήν, την προς αυτήν κραυγάζουσι\* δόξα τω δεδοκότι σοι Ισχύν, δόξα τω σε θαυμαστώσαντι, δόξα τω ενεργούντι δια σου, πάσιν Ιάματα.
> 
>

Δείτε επίσης
------------

* Ιερά Μητρόπολις Χίου, Ψαρών και Οινουσσών
* Ιερό Προσκύνημα Αγίας Μαρκέλλας Χίου

Παραπομπές
----------

1. ↑  Mauricius, Diaconus graece (1819). *Synaxaristes ton dodekomenou tu eniavtu. (Compilator vitarum omnium Sanctorum in duodecim menses anni, nunc iterum e msso. graeco in linguam graecam vernaculam translatus, correctus, auctus (etc.) opera et studio Nicodemi Hagioritae.) Vol. 1-3*. de Janina.
2. ↑  Hagiorite, Saint Nicodemus (1868). *Synaxaristēs tōn dōdeka mēnōn tou eniautou*. Ch. Nikolaou Philadelpheōs.
3. ↑  Allacci, Leone· Nihus, Barthold (1648). *Leonis Allatii De ecclesiæ occidentalis atque orientalis perpetua consensione, libri tres. Ejusdem dissertationes, De dominicis et hebdomadibus Græcorum, et De missa præsanctificatorum; cum Bartoldi Nihusii ad hanc annotationibus, de communione orientalium sub specie unica*. Kalckhoven.
4. ↑  Karavas, Argirios S. (1866). *Τοπογραφια της νησου Χιου*. δαπανη Δ. Φκιαρογεαννιδου..
5. ↑  Η εκδοχή της αιμομιξίας είναι αυτή που δίνεται στην αφήγηση της Ορθόδοξης Εκκλησίας στην Αμερική (Martyr Marcella of Chios)
6. ↑  Chios portal www.e-xios.gr - Monasteries - Agia Markella